### **ОРОН НУТГИЙН АГААРЫН ЧАНАРЫН 2011 ОНЫ ТӨЛӨВ БАЙДАЛ**

2011 онд орон нутагт агаарын чанарыг хянах 25 харуул ажиллаж хүхэрлэг хий, азотын давхар исэл, нүүрстөрөгчийн дутуу исэл, тоосонцорын хяналт шинжилгээ хийлээ.

Орон нутгийн харуулуудын 2011 оны шинжилгээний дүнгээс үзэхэд хүхэрлэг хийн жилийн дундаж агууламж агаарын чанарын стандарт (жилийн дундаж агууламж, 10мкг/м3)-аас Баянхонгор 3.3 дахин, Дархан 1.8 дахин, Арвайхээр 1.7, Сүхбаатар 1.3 дахин, Шарын гол 1.3 дахин, Мөрөн 1.2 дахин давсан байна. Өмнөх оноос хүхэрлэг хийн жилийн дундаж агууламж Арвайхээр 67.7%, Баянхонгор 32.4%, Дархан 3.4%-иар тус тус ихэссэн бол Арвайхээр, Мөрөн, Шарын гол хотуудад хүхэрлэг хийн агууламж стандартаас давсан бохирдол илэрч эхэлсэн байна.

2011 онд азотын давхар ислийн жилийн дундаж агууламж агаарын чанарын стандарт (жилийн дундаж агууламж, 30мкг/м3)-аас Баянхонгор 1.7 дахин, Эрдэнэт 1.4, Дархан 1.2, Мөрөн 1.2 дахин, Сайншанд 1.1, Багануур 1.0 дахин давсан бохирдолтой байна. Өмнөх онтой харьцуулахад Баянхонгор 43.3%, Мөрөн 8.5%, 0.6%-иар тус тус ихэссэн бол Дархан 9%, Эрдэнэт 4.9%-иар багассан байна.

2010 онд агаар дахь нүүрстөрөгчийн дутуу ислийг 8 лаборатори (Баянхонгор, Завхан, Дорнодоос бусад)-д 30 минутын дундаж агууламжаар тодорхойлсон ба жилийн дундаж агууламж АЧС (30 минутын дундаж, 60000мкг/м3)-аас давсан бохирдол илрээгүй хэдий ч зарим хотуудад нүүрстөрөгчийн дутуу ислийн жилийн дундаж агууламж өмнөх жилээс 1.05-3.39 дахин ихэссэн байна.

2010 онд том ширхэглэгт тоосонцор (PM10)-ын жилийн дундаж агууламж АЧС (жилийн дундаж агууламж, 25мкг/м3)-аас 1.5-3.4 дахин давсан бохирдол Улиастай харуулаас бусад харуулд ажиглагдаж өмнөх оноос 4-76 мкг/м3-ээр ихэссэн байна. Хамгийн их агууламж Ховд хотод АЧС (24 цагийн дундаж, 100мкг/м3)-аас 17 дахин давсан байлаа. Нарийн ширхэглэгт тоосонцор (PM2.5)-ыг Эрдэнэт, Арвайхээр, Цэцэрлэг хотуудад жингийн аргаар тодорхойлсон ба жилийн дундаж агууламж АЧС (жилийн дундаж, 0.025мг/м3)-аас 2-3.8 дахин их бохирджээ. Хамгийн их агууламж Цэцэрлэг хотод АЧС (24 цагийн дундаж, 50мкг/м3)-аас 15.4 дахин давсан байна.

Орон нутагт хийгддэг агаарын чанарын хяналт-шинжилгээний дүнгээр Дархан, Мөрөн, Эрдэнэт, Баянхонгор, Арвайхээр гэсэн томоохон хотуудын агаар дахь түгээмэл бохирдуулах бодисын агууламж бусад хотуудтай харьцуулахад хамгийн өндөр бохирдолтойд тооцогдох ба сүүлийн жилүүдэд Арвайхээр, Баянхонгор, Сүхбаатар, Сайншанд, Мөрөн хотуудын бохирдолын түвшин нилээд ихсэж АЧС-аас давсан тохиолдолууд ажиглагдаж байна.